Verpleegster op pad werk toe aangeval, verkragArgieffoto (Foto: Tracey Adams/African News Agency/ANA) ŉ Nuut aangestelde verpleegster by die Madumane-kliniek op Tzaneen is Woensdagaand aangeval, verkrag en beroof. Die verpleegster was net ná skemer in ŉ taxi na die kliniek op pad en het glo die taxibestuurder gevra om haar voor die kliniek af te laai omdat dit reeds donker was. Dié het glo geweier. Kort nadat sy afgeklim het, het ŉ onbekende man haar oorval en aangerand. Die man het haar glo by ŉ bos ingesleep waar hy haar verkrag het, voor hy omstreeks 01:00 met van haar besittings gevlug het. Die vrou het daarna by ŉ huis in die omgewing gaan hulp soek. Dr. Phophi Ramathuba, LUR vir gesondheid in Limpopo, het die voorval ten sterkste veroordeel. “Hierdie geslagsgebaseerde geweld en verkragting teister nie net die samelewing nie, maar skets ook ŉ baie slegte prentjie van ons provinsie.” Volgens Ramathuba is die voorval ŉ ernstige terugslag vir die departement se pogings om klinieke 24 uur per dag oop te hou. “Op hierdie trant gaan ons sukkel om beroepslui aan te stel om by ons fasiliteite te werk. Kwessies van misdaad op gesondheidsorgwerkers is ŉ groot bedreiging. “Ons doen ŉ beroep op inwoners om die polisie te help om hierdie misdadiger in hegtenis te neem,” sê Ramathuba. Die slagoffer is in die hospitaal opgeneem waar sy onder meer ŉ operasie moes ondergaan.